  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Выль дышетскон ар азьын Глазкарын В. Н. Рождественский нимо 15 номеро школалэсь выльдэм стадионзэ усьтӥзы. Тупатъян ужез Удмуртиысь кивалтэтлэн «Росавтом» кун корпорациен тупакылэз но кичӧлтонъёсты быдэсъянъя элькун программа улсын ортчытӥзы. Со сярысь улосвыл тӧролэн но кивалтэтлэн пресс-службазы ивортӥз. Школалэн интывылыаз бадӟым теннисэн шудыны кык площадка, луо вылын волейбол шудыны кык площадка, мини-футбол шудыны искусственной газонэн площадка лэсьтӥзы. Со сяна, баскетбол но волейбол шудыны инты, резина пырыен вӧлдэм бызьылон сюресъёс кылдӥзы. « Выль стадиодлэн улоназ нырысетӥ нуналэз ик возьматӥз, макем со кулэ – школалы гинэ ӧвӧл, микрорайонлы но. Вань площадкаосын тупъёс лобазы, командаос шудӥзы, висисьёслы ӟусъёс вылын буш интыез ӧй вал. Левобережьеын тужгес трос ӝужыт коркаос, улӥсез тужгес трос. 15 номеро школа – карысь одӥгез тужгес бадӟымез. Оскисько, стадион котькуд нунал но котькуд вакытэ тыр луоз » Сергей Коновалов, Глазкарлэн тӧроез Толалтэ стадионын куасэн ворттылыны но конькиен нискыланы луоз. 2023-тӥ ар пумозь Ижкарысь 5 но 16 номеро, Глазкарысь 9 номеро но Уваысь 1 номеро школаослэн спорт объектъёссы выльдэмын луозы. Сарапул но Можгаын каркасно-тентовой ФОК-ъёс усьтозы. Тодэ вайытом, Ижкарысь Воровский нимо но Промышленной урамъёс вожысь школа скверын ӟечыранъёсын пергола лэсьто.  Тегъёс: Удмуртия Спорт школаос стадион тупатъянужъёс Глазкар  